# Ivo Škrabalo

| Ivo Škrabalo |
| --- |
| Biografske informacije |
| Rođenje | 19. februar 1934. Sombor, Kraljevina Jugoslavija |
| Smrt | 18. septembra 2011. (dob: 77) Zagreb, Hrvatska |
| Profesionalne informacije |
| Javna funkcija | zamjenik ministra kulture za međunarodnu suradnju u vladi RH Franje Gregurića (1991-92) zastupnik HSLS u Hrvatskom saboru (1992-1995) (2000-2002), zastupnik LIBRA-e u Hrvatskom saboru (2002-2003) |
| Zanimanje | filmski redatelj, scenarist, filmski kritičar i političar |
| Znamenita djela |
| *Tko pjeva zlo ne misli* (scenarij)
 |

**Ivo Škrabalo** (Sombor, 19. veljače 1934. - Zagreb, 18. rujna 2011.) bio je hrvatski filmski redatelj, scenarist, filmski publicist i povjesničar filma te političar. Najvažniji dio njegova opusa rad je na povijesti hrvatske kinematografije, o kojoj je objavio četiri knjige, među kojima i kapitalnu povijesnu knjigu *101 godina filma u Hrvatskoj* (1998.).

## Biografija

Osnovno i srednje školovanje je imao u rodnom gradu, nakon čega seli u Zagreb, gdje studira na Pravnom fakultetu, gdje je diplomirao i magistirao međunarodno pravo (na temu Bangladeša). Studirao je na zagrebačkoj Akademiji dramske umjetnosti, gdje diplomira filmsku režiju.

Bio je dramaturg u zagrebačkim filmskim kućama. Režirao je nekoliko kratkometražnih filmova, a među ostalima i dokumentarni film *Slamarke divojke*. Od 1986. bio je honorarni suradnik Akademije dramske umjetnosti kao predavač kolegija iz scenarija te povijesti hrvatskoga filma; od 1992. u statusu izvanrednog profesora.

Autor je više djela na temu filma, a autor je i članaka u *Filmskoj enciklopediji*. Njegovo je kapitalno ostvarenje *Između publike i države: povijest hrvatske kinematografije 1896-1980* (1984.), koja je doživjela javnu osudu partijskih krugova zbog isticanja posebnosti hrvatske kinematografije. Prošireno i standardno izdanje knjiga je doživjela 1998. pod naslovom *101 godina filma u Hrvatskoj 1896-1997.: pregled povijesti hrvatske kinematografije*, dok je 2008. Škrabalo priredio skraćeno i ažurirano izdanje pod naslovom *Hrvatska filmska povijest ukratko (1896-2006)*. U knjizi *Dvanaest filmskih portreta* (2006.) izabrao je svoje eseje o hrvatskim filmskim umjetnicima.

Škrabalo je inicijator Dana hrvatskog filma, osnivanja *Hrvatskog filmskog ljetopisa*, kojemu je dao i naslov, a 1991.-1993. bio je direktor Festivala igranog filma u Puli. Godine 1993.-1995. bio je predsjednik Hrvatskog društva filmskih kritičara. Godine 1971., tijekom Hrvatskog proljeća, bio je urednik filmske rubrike u *Hrvatskom tjedniku*.

Politički se aktivirao 1990-ih, gdje je u više mandata ušao u hrvatski Sabor kao zastupnik HSLS-a (liberalne stranke) i LIBRA-e. Za vrijeme Domovinskog rata je u vladi narodnog jedinstva neko vrijeme bio doministrom kulture za međunarodnu suradnju. U ožujku 1996. za vrijeme Zagrebačke krize tadašnji predsjednik Franjo Tuđman odbio je potvrditi njegov izbor za gradonačelnika Zagreba. Bio je zastupnik u dva mandata Hrvatskog sabora, 1992.-1995. i 2000.-2003.

Potpredsjednikom je liberalne, demokratske i reformatorske grupe u Parlamentarnoj skupštini Vijeća Europe.

## Nagrade

* za scenarij i tekst filma *Živuće fotografije – slike iz prošlosti filma u Hrvatskoj* na Festivalu u Beogradu 1983.

## Izvori

* Hrvatski sabor Arhivirano 2010-08-05 na Wayback Machine-u Ivo Škrabalo
* Film.hr Ivo Škrabalo
* Radio Subotica Arhivirano 2016-03-09 na Wayback Machine-u S predstavljanja V. sveska Leksikona podunavskih Hrvata